Boekwurms moet geduldig wag | Netwerk24
Boekwurms moet geduldig wag
27 Julie 2020 06:01
Dit mag ’n lang ruk wees voor biblioteke weer besoekers, soos hierdie Hopefielders, by hul plaaslike biblioteek sal kan ontvang.Foto:
WESKUS – Biblioteke mag nou amptelik oopmaak, maar plaaslike biblioteke sal eers die nodige Covid-19-prosedures moet toepas voor hulle hul deure sal open.
Die nasionale regering het dié maand laat weet biblioteke mag onder vlak 3 van die nasionale inperking open.
Dit blyk egter plaaslike munisipaliteite wag eers vir ’n uiteensetting van die nodige prosedures van die minister, Anroux Marais, se kantoor.
In die Bergrivier- munisipale gebied word die nodige gesondheids- en veiligheids­maatreëls nou bewerkstellig om te verseker dat personeel en besoekers veilig is.
Volgens die kommuni­kasie-span sal die munisipaliteit eersdaags aankondig wanneer biblioteke in die gebied oop sal wees.
Biblioteke in die Saldanha­baai-munisipaliteit sal ook gesluit bly.
By navraag het Tereza Burger, munisipale woordvoer­der, gesê wanneer Marais amptelike terugvoering van die verantwoordelike nasionale minister ontvang, sal hero­peningsdatums vir die publiek aangekondig word.
Toekomstige veiligheids­maatreëls is onder meer die reiniging van biblioteke en skerms vir toonbanke.